Amper 600 000 doen al aanlyn aansoek vir skoolPanyaza Lesufi, LUR vir onderwys in Gauteng. (Foto: Maroela Media) Die Gautengse onderwysdepartement het Vrydag aangekondig dat 595 919 gr. 1- en gr. 8‑aansoeke vir die komende skooljaar suksesvol verwerk is, sedert die aanlyn inskrywings op 22 Julie geopen het. Volgens die departement is 250 463 aansoeke vir gr. 1 en 345 456 vir gr. 8 ontvang, wat die algehele aantal aansoeke op 595 919 te staan bring. Die departement sê die stelsel funksioneer tans “vlot”, ongeag die uitdagings wat vroeër deur aansoekers ondervind is. Maroela Media het verlede week van ouers verneem wat nog gespook het om dokumente op die stelsel te laai, hoewel die departement aangedui het dat die aansoekproses reeds baie gladder as twee weke gelede verloop. Die departement sê ’n groot aantal ouers en voogde kon reeds aansoek doen sonder dat hulle enige groot probleme ondervind het. “Die aanlyn aansoekstelsel verbeter voortdurend en verwerk elke jaar ’n groot aantal aansoeke, en ons is baie trots daarop,” het Panyaza Lesufi, LUR vir onderwys in Gauteng, gesê. “Die stelsel spaar baie ouers baie tyd en hulpbronne wat nodig is wanneer hulle vir hul kinders aansoek doen. In die verlede moes ouers reis en in lang toue by skole wag om aansoek te doen. Nou, met die aanlyn aansoekstelsel, gebruik ouers bloot hul slimfoon of rekenaar waar hulle ook al is om binne 20 minute vir hul kinders aansoek te doen.” Die aansoeke sluit op 19 Augustus om middernag. Lees meer hier oor die Gautengse departement van onderwys se aanlyn aansoekstelsel vanjaar.